[pic] | EUROPA-KOMMISSIONEN |

Bruxelles, den 18.5.2010

KOM(2010)251 endelig

2008/0263 (COD)

MEDDELELSE FRA KOMMISSIONENTIL EUROPA-PARLAMENTETi henhold til artikel 294, stk. 6, i traktaten om Den Europæiske Unions funktionsmådevedrørende

Rådets førstebehandlingsholdning til vedtagelsen af et ændret forslag til Europa-Parlamentets og Rådets direktiv om fastlæggelse af rammerne for indførelse af intelligente transportsystemer på vejtransportområdet og for grænseflader i forhold til andre transportformer (EØS-relevant tekst)

2008/0263 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets førstebehandlingsholdning til vedtagelsen af et ændret forslag til Europa-Parlamentets og Rådets direktiv om fastlæggelse af rammerne for indførelse af intelligente transportsystemer på vejtransportområdet og for grænseflader i forhold til andre transportformer

1. BAGGRUND

Dato for fremlæggelse af forslaget for Europa-Parlamentet og Rådet. KOM(2008) 0887 - 2008/0263(COD) | 16. december 2008 |

Det Europæiske Økonomiske og Sociale Udvalg udtalelse vedtaget den: | 13. maj 2009 |

Europa-Parlamentets førstebehandlingsudtalelse vedtaget den: | 23. april 2009 |

Rådets førstebehandlingsholdning vedtaget: | 10. maj 2010 |

2. FORMÅLET MED KOMMISSIONENS FORSLAG

Ibrugtagningen af intelligente transportsystemer (i det følgende benævnt: ITS) på vejtransportområdet er foregået langsommere, end tilfældet er for andre transportformer, og ITS-tjenesterne er ofte blevet taget i brug på en usammenhængende måde. Frivillige aftaler og standardiseringer har ikke resulteret i betydelige fremskridt, hvad angår ibrugtagningen af sådanne systemer. Derfor har Kommissionen fremsat en handlingsplan og et forslag til direktiv om fastlæggelse af rammerne for ibrugtagning af intelligente transportsystemer på vejtransportområdet og for grænsefladerne til andre transportmåder.

Handlingsplanen udpeger seks prioriterede områder vedrørende ibrugtagningen af ITS-systemer på området for vejtransport i EU og interoperabilitet mellem disse systemer samt de dertil knyttede foranstaltninger, der skal fremskynde gennemførelsen heraf. Direktivet fastsætter de retlige rammer for gennemførelsen af de foranstaltninger, der er nødvendige for at gøre ibrugtagningen af ITS effektiv og sammenhængende. Det er på denne baggrund, at Kommissionens forslag omfatter, at Kommissionen får bemyndigelse til gennem delegerede retsakter at vedtage de nødvendige detaljerede specifikationer, der skal sikre kompabilitet, interoperabilitet og kontinuitet i ibrugtagningen af ITS.

3. BEMÆRKNINGER TIL RÅDETS FØRSTEBEHANDLINGSHOLDNING

Rådets førstebehandlingsholdning ændrer i mindre grad Kommissionens oprindelige forslag. Denne holdning, der tager Europa-Parlamentets ændringsforslag i betragtning, klargør direktivets anvendelsesområde, idet den specificerer de prioriterede områder og i første instans fokuserer på de seks prioriterede foranstaltninger om udvikling og anvendelse af specifikationerne, der skal vedtages af Kommissionen. Rådets holdning styrker også beskyttelsen af personoplysninger og bestemmelserne om ansvarsforhold i forbindelse med ibrugtagningen af ITS, hvilke er forhold, som Europa-Parlamentet og Den Europæiske Tilsynsførende for Databeskyttelse har lagt vægt på.

Rådets førstebehandlingsholdning omfatter visse ændringer i forhold til Kommissionens oprindelige forslag, men afspejler den aftale, der er nået enighed om mellem institutionerne, og som er bekræftet ved brevvekslinger mellem formanden for Coreper I og formanden for Europa-Parlamentets Transport- og Turismeudvalg.

Kommissionen mener, at målsætningerne med dets forslag afspejles fuldt ud i denne aftale, og støtter derfor denne.

Ifølge aftalen skal Kommissionens afgive tre erklæringer, og en erklæring vil være fælles for de tre institutioner. Disse angives i bilaget til denne meddelelse og vil blive offentliggjort i EUT sammen med retsakten.

BILAG IErklæringer fra Kommissionen Kommissionens erklæring om igangsætning af prioriterede ITS-foranstaltninger

"1. I Rådets førstebehandlingsholdning er artikel 6, stk. 2, affattet således:

" 1a. Kommissionen vedtager specifikationer for én eller flere prioriterede foranstaltninger senest den …[1].

Senest 12 måneder efter vedtagelsen af de specifikationer, der er nødvendige for en prioriteret foranstaltning, fremsætter Kommissionen efter behov og efter at have foretaget en konsekvensanalyse, herunder en cost-benefit-analyse, et forslag om igangsætning af den pågældende prioriterede foranstaltning for Europa-Parlamentet og Rådet i overensstemmelse med artikel 294 TEUF."

2. På grundlag af de oplysninger, Kommissionen råder over, er Kommissionen af den opfattelse, at nedenstående vejledende tidsplan kan anvendes ved vedtagelsen af de specifikationer, der er nødvendige for de prioriterede foranstaltninger som nævnt i artikel 3:

Specifikationer for: | Senest inden udløbet af: |

levering af en multimodal rejseinformationstjeneste over hele EU som fastsat i artikel 3a | 2014 |

levering af tidstro trafikinformation over hele EU som fastsat i artikel 3b | 2013 |

om muligt data og procedurer for gratis levering som offentlig tjeneste af et mindstesæt af trafikinformation af betydning for færdselssikkerheden som fastsat i artikel 3c | 2012 |

de harmoniserede bestemmelser for en interoperabel eCall-tjeneste i hele EU, som fastsat i artikel 3d | 2012 |

levering af oplysningstjenester for sikre parkeringsområder for lastbiler og erhvervskøretøjer som fastsat i artikel 3e | 2012 |

levering af reserveringstjenester for sikre parkeringsområder for lastbiler og erhvervskøretøjer som fastsat i artikel 3f | 2013 |

Tabel 1: Vejledende tidsplan for vedtagelsen af specifikationer for prioriterede foranstaltninger

Denne vejledende tidsplan bygger på den antagelse, at Europa-Parlamentet og Rådet når til enighed om ITS-direktivet tidligt under andenbehandlingen, i begyndelsen af 2010."

Erklæring fra Kommissionen om ansvar

"Ibrugtagning og anvendelse af ITS-applikationer og -tjenester kan give anledning til en række ansvarsspørgsmål, der kan blive en væsentlig hindring for udbredelsen af visse ITS-tjenester. Håndtering af disse spørgsmål er en af de prioriterede foranstaltninger, Kommissionen har foreslået i sin ITS-handlingsplan.

Under hensyn til gældende ansvarslovgivning nationalt og i Fællesskabet, navnlig direktiv 1999/34/EF, vil Kommissionen nøje følge udviklingen i medlemsstaterne for så vidt angår ibrugtagning og anvendelse af ITS-applikationer og -tjenester. Kommissionen vil i nødvendigt og passende omfang udarbejde retningslinjer vedrørende ansvar, navnlig med en beskrivelse af interessenternes forpligtelser i forbindelse med implementering og anvendelse af ITS-applikationer og -tjenester."

Erklæring fra Kommissionen om meddelelse af delegerede retsakter

"Europa-Kommissionen noterer sig, at det er Europa-Parlamentets og Rådets opfattelse, at den skal tage hensyn til institutionernes ferieperioder (vinter, sommer og valg til Europa-Parlamentet), når den giver meddelelse om delegerede retsakter, medmindre den lovgivningsmæssige retsakt åbner mulighed for en hasteprocedure; formålet hermed er at sikre, at Europa-Parlamentet og Rådet er i stand til at udøve deres beføjelser inden for de frister, der fastlægges i de pågældende lovgivningsmæssige retsakter, og er klar til at handle i overensstemmelse med disse beføjelser."

BILAG II

Institutionel erklæring

Erklæring fra Europa-Parlamentet, Rådet og Kommissionen

om artikel 290 TEUF

"Europa-Parlamentet, Rådet og Kommissionen erklærer, at bestemmelserne i dette direktiv ikke danner præcedens for institutionernes fremtidige standpunkter til gennemførelsen af EUF-traktatens artikel 290 eller til enkelte lovgivningsmæssige retsakter, der indeholder sådanne bestemmelser."

[1] Dato indsættes: 30 måneder efter datoen for dette direktivs ikrafttræden.